**BUDI UREDNIK - radionica**

\**Procijenjeno trajanje radionice - 40 minuta*

**CILJEVI RADIONICE**

* Upoznavanje učenika s osnovnim etičkim pravilima novinarske profesije te sa zadacima i odgovornostima urednika
* Razvijanje sposobnosti kritičkog mišljenja kroz uređivanje teksta

**ISHODI**

* Učenik uočava neetično napisane novinarske priloge
* Učenik objašnjava razloge zbog kojih neki prilog ne zadovoljava etičke standarde
* Učenik uređuje novinarski prilog u skladu s kodeksom časti novinarske profesije

**UVOD**

Na samoljepljivim papirićima napisani su različiti pojmovi. Na svakom papiriću po jedan. Pozvati učenike da ih zalijepe na ploču tako da ih razvrstaju u dvije skupine.

**Pojmovi:**

prepisivanje, korupcija, nepoštivanje autorskih prava, ismijavanje, vrijeđanje, zlouporaba moći, laganje, mržnja, agresivnost, pohlepa

transparentno, odgovorno, istinoljubivo, poštivanje dostojanstva, tolerantno, pošteno, točno, empatično, humano

**PREZENTACIJA** <https://sway.office.com/VBBcgkh8dxW1aYJ8?ref=Link&loc=mysways>

**ZADATCI**

*\*Napomena za učitelje - novinar je bez potrebe otkrio nacionalnost osumnjičene iako to uopće nije važno za priču.*

**Grupa 1**

Pažljivo pročitaj tekst objavljenu u Večernjem listu (hrvatski dnevni list) i predloži što bi ti promijenio da si ti urednik.

**POSLALA JE ANGENCIJA Na meti kradljivice**

**Spremačica majici Tatjane Josipović ukrala 20.000 kuna**

*Pospremajući stan našla karticu i PIN te s bankomata dizala novac dok nije digla sve i otišla u maksimalni minus*

Obitelj predsjednika Republike Ive Josipovića žrtva je krađe. Spremačica koju je preko agencije angažirala predsjednikova supruga Tatjana Josipović njezinoj je majci ukrala karticu i PIN te je na bankomatu podizala gotovinu. Ženu koju im je poslala agencija navodno nije hrvatska državljanka, muslimanske je vjeroispovijesti, no imala je sve potrebne dozvole za rad i boravak u Hrvatskoj.

Pospremajući stan majke predsjednikove supruge, koja živi u Zagrebu, našla je karticu i PIN te se posluživala na bankomatu dok nije podigla sav novac s računa i otišla u maksimalni minus. Šteta je navodno blizu 20.000 kuna. Tatjana Josipović slučaj je prijavila policiji koja istražuje krađu. Od predsjednika Josipovića nismo dobili reakciju. /I. T./

**Grupa 2**

*\*Napomena za učitelje - u originalnom tekstu preuzetom iz Jutarnjeg lista nije navedeno ime i prezimena silovane djevojke jer je to u suprotnosti s novinarskom etikom - prenesen je samo prvi dio originalnog teksta*

Pažljivo pročitaj tekst objavljen u Jutarnjem listu u listopadu 2019. i predloži što bi ti sve promijenio da si urednik.

**STRAVA U DALMACIJI**

**NEZAPAMĆEN ZLOČIN U OKOLICI ZADRA: SEDAM MLADIĆA U GODINI DANA VIŠE PUTA GRUPNO SILOVALI 15-GODIŠNJAKINJU**

*Sudac ih pustio da se brane sa slobode*

 Autor: Ivica Nevešćanin

Zadarska policija podnijela je kaznenu prijavu protiv sedam mladića iz okolice Zadra zbog sumnje da su od kolovoza prošle do srpnja ove godine u više navrata grupno silovali 16-godišnju Zadranku Ivanu Milić. Mladići je nisu "samo" silovali, nego su ta silovanja snimali mobitelom i tim snimljenim filmovima je godinu dana ucjenjivali kako bi od nje iznudili nove seksualne odnose, uz prijetnje da će filmove poslati njenim roditeljima i prijateljima ako na to ne pristane. Kako bi je dodatno uvjerili u svoje namjere, 15-godišnjakinju, a kasnije i kao 16-odišnjakinju, pretukao je u nekoliko navrata njezin bivši dečko koji je ujedno bio i jedan od silovatelja,  [**piše Slobodna Dalmacija.**](https://www.slobodnadalmacija.hr/novosti/crna-kronika/clanak/id/627862/strava-kod-zadra-sedmorica-mladica-godinu-dana-silovala-15-godisnjakinju-tukli-je-snimali-mobitelom-i-ucjenjivali-sudac-ih-pustio-da-se-brane-sa-slobode-iako-zrtva-zivi-u-istome-mjestu)

Za teška kaznena djela protiv spolne slobode, za spolni odnos bez pristanka, bludne radnje, prijetnje, tjelesne ozlijede i iskorištavanje djece za pornografiju na štetu maloljetnice policija je prijavila dvojicu 19-godišnjaka, tri 18-godišnjaka te dvojicu 17-godišnjaka. Petorica su iz istog mjesta, a dvojica žive u susjedstvu. Policija je prošli petak privela petoricu mlađih punoljetnika, bez dvojice osumnjičenih maloljetnika, a nakon što su u subotu ispitani u Županijskom državnom odvjetništvu i kod suca istrage Županijskog suda u Zadru, svi su pušteni da se brane sa slobode. Sudac istrage Ivan Marković, prema neslužbenim informacijama, nije našao razloge zašto bi petoricu osumnjičenih silovatelja zadržao u istražnom zatvoru, iako im je odredio mjere zabrane prilaska i komunikacije sa žrtvom ovog strašnog nasilja, koja inače živi s njima u istom mjestu!

**Grupa 3**

*\*Napomena za učitelje: nigdje nije navedeno da se radi o promotivnom tekstu što on u suštini jest*

Pažljivo pročitaj tekst objavljen u travnju 2014. na t-portalu u rubrici Lifestyle i predloži što bi ti sve promijenio da si urednik.

**ZDRAVSTVENI RAZLOG Iva Majoli bila na estetskoj operaciji nosa**

**Iva Majoli odlučila se na estetski zahvat kod doktora Glumičića**

Autor: Sandra Njavro

Iva Majoli, bivša tenisačica i izbornica Fed Cup reprezentacije, početkom travnja posjetila je zagrebački Estetski kirurški centar Glumičić Medical Group. Razlog tomu su bili, kako doznajemo, problemi s disanjem koje je 36-godišnja Iva pokušala riješiti tijekom prošlogodišnjeg boravka u Americi. Međutim bez uspjeha.

Kako su se problemi nastavili, bivša tenisačica, koja će u povijesti bijelog sporta biti upisana kao osvajačica prestižnog Roland Garrosa, obratila se dr. med. Siniši Glumičiću, iznimno uspješnom estetskom kirurgu koji ove godine slavi dvadeset godina profesionalnog rada.

Iz izvora bliskih Ivi doznajemo da je mali operativni zahvat tijekom kojeg je učinjena i estetska korekcija nosa prošao uspješno, a da je bivša tenisačica više nego zadovoljna krajnjim rezultatom. Njezin novi izgled pohvalile su joj prijateljice, a Iva se, kako doznajemo, nakon svega nekoliko dana vratila svojim poslovnim obvezama.

**Grupa 4**

*\*Napomena za učitelje: Predloženi naslov je senzacionalističkog karaktera, a originali tekst s drugačijom opremom teksta objavljen je u travnju 2014. u školskom listu "Klinček" sa slijedećom opremom*

**Nadnaslov:** Nasilje i tolerancije

**Naslov:** Sedmašu razbijena arkada, a učenici samo promatrali

**Podnaslov:** Sukobljeni učenici prijavljeni policiji i socijalnoj skrbi

**Međunaslov - 1**: Nasilje ne treba tolerirati

**Međunaslov - 2** : **Učenici tučnjavom prouzročili probleme i roditeljima**

Pažljivo pročitaj tekst objavljen u travnju 2014. travnju 2014. u školskom listu "Klinček" i predloži što bi ti sve promijenio da si urednik.

**ŠOKANTNO: Krv teče u potocima u orehovečkoj školi, učenici se tuku, a nitko ne reagira**

Dok je učenik šestog razreda na podu hodnika udarao šakama u glavu sedmaša, dvadesetak učenika promatralo je tučnjavu. Neki su čak i navijali. Tučnjava se odvijala u ponedjeljak 17. 2. pod odmorom prije šestog sata. Tučnjavu je prekinula naša knjižničarka Stojanka Lesički, no već prije prekida sedmašu je razbijena arkada i zadobio je veliku masnicu ispod oka.

Povod tučnjavi bio je željeni izbor zanimanja sedmaša. On naime želi biti policajac i naljutilo ga je kad ga je šestaš zbog toga zafrkavao, pa je on šestaša vrijeđao neprimjerenim riječima, nakon čega je došlo do obračuna. No, koji god da je povod bio ovoj tučnjavi, i koliko su za sukob kriva dvojica učenika koji očito probleme ne znaju rješavati na drugi način nego šakama, svi oni koji su ovom sukobu bili samo promatrači također snose dio odgovornosti.

Pitamo se treba li krv lijevati u potocima da bi se netko sjetio da su učenici, u skladu s pravilima kućnog reda, dužni pozvati dežurnog učenika ili bilo koga od odraslih osoba. Nitko od dvadesetak učenika koji su gledali tuču, nije nikoga niti zvao, niti pokušao razdvojiti sukobljene.

Promatračima sukoba postavljamo pitanje zašto nisu reagirali? Treba li za primjerenu reakciju na nasilje čekati dok i sami ne postanemo žrtve nasilja. Hoćemo li tek kad i sami postanemo žrtve nasilja shvatiti da se nasilje ne treba tolerirati i da je potrebno reagirati. Naši nam nastavnici često govore o tome, a na to nas upozorava i tabla na našoj školi. Na njoj piše: „Ovo je mjesto nulte tolerancije na nasilje“.

Promatrači ove tučnjave nisu izgleda razmišljali o tome što nam učitelji govore u vezi nasilja. Zato im poručujemo da drugi puta kad primijete neki sukob ne budu samo pasivni promatrači, jer jednog dana možda će i sami biti žrtve, a nitko im neće htjeti pomoći./**Katarina Poufuk**, 8.c; fotografije preuzete s interneta/

Prema riječima pedagoginje **Gordane Ščetar**, nakon razgovora sa sukobljenim učenicima predloženo je i da se obojici izreknu pedagoške mjere. Osim toga, u skladu s Protokolom o postupanju u slučaju nasilja među djecom i mladima škola je ovo nasilje prijavila policiji i socijalnoj skrbi te Ministarstvu znanosti, obrazovanja i sporta. Osim masnica i razbijene arkade sukobljeni učenici svojom su tučnjavom tako prouzročili probleme i svojim roditeljima.

**ANALIZA**

Predstavnici svake grupe obrazlažu što su promijenili u tekstovima. Učenici ostalih grupa i voditelj komentiraju predložena rješenja.